હું તો ભણીગણીને શિક્ષક બનીશ એમ કહેતા અમર તેના મિત્ર જયને કહે છે કે, તું પણ શિક્ષક જ બનજે. જય થોડો અણગમો વ્યક્ત કરીને કહે છે યાર, શિક્ષક બનીને બાળકોને ભણાવવાની તો મારી પણ બહુ ઇચ્છા હતી, પણ આજકાલ શિક્ષકોની દશા જોઈને થાય છે કે શિક્ષક બની સરકારી શાળાઓમાં નોકરી કરવા કરતાં મફતમાં શિક્ષણ આપી બીજા કોઈ વ્યવસાયમાં જોતરાવું સારું. જયની આ વાત સાંભળીને આપણને કદાચ નવાઈ લાગે. કેમ કે આજે પૈસા ખર્ચીને પણ લોકો સરકારી નોકરી મેળવે છે. તેમાં પણ જ્યારે શિક્ષકની નોકરી હોય તો સમજો નસીબ જ ખૂલી ગયા. સોમથી શુક્રની નોકરી, શનિવારે વહેલા છૂટવાનું, દરેક તહેવારની રજા, વર્ષમાં બે વૅકેશન અને જરૃર પડે ત્યારે રજાઓ મળે તે બોનસમાં. દરેકના માનસપટ પર શિક્ષકની નોકરીની આવી જ વાતો અંકિત થયેલી હોય છે, પણ આ વાત એટલી પણ સાચી નથી જેટલી આપણે સમજીએ છીએ. સરકારે શિક્ષકોના ખભે બાળકોના સારા ભવિષ્યની જવાબદારી તો નાંખી જ છે. સાથે જ અન્ય એવાં કામો પણ સોંપ્યા છે જેમાં પોલીસની જેમ શિક્ષકગણને પણ સરકારની સેવામાં ખડેપગે હાજર રહેવંુ પડે છે.